Garsies klop Klofies in klipharde skole-derby | Rekord East
Garsies klop Klofies in klipharde skole-derby
Garsfontein het gewys dat hul oorwinning verlede jaar oor hul buurskool, Waterkloof, nie 'n vloekskoot was nie. Hulle het Waterkloof Saterdagmiddag in 'n klipharde stryd in die Beeldtrofee rugbyreeks wéér geklop.
Waterkloof se losskakel, Willie Ludick, was hul beste speler. Hy het 20 punte aangeteken met twee drieë, twee strafdoele en twee doelsoppe.
Die Hoërskool Garsfontein het die groot Ooste skole-derby Saterdag teen hul bure, Hoërskool Waterkloof, in 'n spannende stryd naelskraaps met 27-25 op hul tuisveld gewen.
Byna 5000 toeskouers het op Garsfontein se sportgronde byeengekom om dié skouspel gade te slaan.
Dit was maar die tweede keer in die geskiedenis van rugbywedstryde tussen dié twee spogskole dat Garsfontein met Waterkloof kon afreken, nadat hulle verlede jaar ook dié derby gewen het.
Maklik was dié oorwinning beslis nie. Trouens, die wendrie deur Garsfontein se loskopstut, Bees Ferreira, is eers twee minute voor die eindfluitjie gedruk, nadat Waterkloof voorgeloop het sedert hulle halfpad deur die eerste helfte die voortou geneem het.
Die twee spanne het elk drie drieë gedruk en die enigste verskil tussen hulle was die feit dat Waterkloof se losskakel, Willie Ludick, een van sy span se drieë nie kon verdoel nie. Ludick was egter Waterkloof se beste speler en dit sal onregverdig wees om hom vir die nederlaag te blameer. Hy het 20 van sy span se 25 punte aangeteken.
Skoon lynstaanbesit vir Garsfontein.
Leerlinge van die twee skole het twee enorme tonnels gevorm vir hul helde om op te draf.
Waterkloof se bestuur en reserwes hou die wedstryd van die kantlyn af dop.
Garsfontein se kaptein, Jaco Bezuidenhout, lei sy span op die veld.
Garsfontein se plaasvervangers wag hul kans af om deel te word van die aksie.
Waterkloof se leerlinge was goed verteenwoordig op die paviljoen.
Die hele gemeenskap het saamgetrek vir dié groot derby op Garsfontein se sportgronde.
Garsfontein se rugbyspan staan bekend as die Bere en hul gelukbringers was ook in dié gewaad aangetrek.
Darryl Groenewald (links) en Arno Wiggill was twee van Garsfontein se diregente wat gesorg het dat die gees langs die veld gehandhaaf word.
Daar was nie plek vir 'n muis op die paviljoen nie.
Waterkloof se agterlyn op die aanval.
Dié keer was daar geen deurkomkans vir Waterkloof se senter, Stedman Gans, nie.
Met sulke mooi meisies wat as rasieleiers optree kan Garsfontein se leerlinge seker nie anders as om saam te sing nie.